Det økonomiske opsving buldrer derudaf, og det kan ses i antallet af nye virksomheder, der bliver stiftet. Både på landsplan og i Nordjylland. For selv om de totale tal placerer Nordjylland nederst ud af de områder, Danmark er delt op i en ny opgørelse fra Experian, så er det faktisk netop i Nordjylland, at stigningen i nystartede virksomheder er størst. Fra 2016 til 2017 er der sket en stigning på hele 18 procent i antallet af iværksættere - fra 2343 i 2016 til 2760 i 2017. På landsplan blev der sidste år etableret 35.700 nye virksomheder. Og det er ny rekord, og det svarer faktisk til, at der i 2017 blev en oprettet en virksomhed hver 15. minut. En af årsagerne til, at så mange etablerer nye virksomheder, er, at det siden 2014 har været muligt at oprette såkaldte IVS'ere. Her kræves der kun en startkapital på 1 krone, og ifølge Dansk Erhverv kan man altså stadig se effekten af det tiltag i dag. En anden årsag kan som tidligere nævnt være det økonomiske opsving. Når efterspørgselen på forskellige produkter og services stiger, giver det folk med en lille iværksætter i maven modet til at kaste sig ud i eventyret med at starte egen virksomhed. Noget, der ifølge Dansk Erhverv, er meget sundt for den danske økonomi, fordi det er med til at øge væksten. Tallene afslører ikke, hvilken slags virksomheder der er etableret flest af det seneste år.

Referat:
Nordjylland er det sted i Danmark, hvor man oplever den største vækst i antallet af iværksættere, der starter deres egen virksomhed.